**ناوه‌رۆك :**

1. ڕێباز
2. لێكۆڵینه‌وه‌
3. مه‌رجه‌كانی لێكۆڵینه‌وه‌ی زانستی
4. كه‌سی لێكۆڵه‌ر
5. سیفاتی لێكۆڵه‌ر
6. هه‌ڵبژاردنی بابه‌ت
7. قۆناغی پێش پلانی لێكۆڵینه‌وه
8. پلانی لێكۆڵینه‌وه
9. كۆكردنه‌وه‌ی كه‌ره‌سته‌ی زانستی و زانیاری

10.شێوازی وه‌رگرتنی زانیاری و تێبینی له‌سه‌ر سه‌رچاوه‌كان

11. ڕێبازی لێكۆڵینه‌وه‌

12. سه‌رچاوه‌كان

13.پرۆسه‌ی نووسین و ته‌كنیك و شێوازی نووسین

----------------------

ڕێبازی لێكۆڵینه‌وه‌ :

زاراوه‌كانی ( ڕێباز ، لێكۆڵینه‌وه )

ڕێباز - Method- : به‌و ڕێگه‌یه‌ ده‌وترێت كه‌ مرۆڤ یان لێكۆڵه‌ر به‌كاری دێنێت بۆ گه‌یشتن به‌ ڕاستی و دروستی بابه‌تی به‌دواچوو، یان لێكۆڵینه‌وه‌كه‌ .

وشه‌ی - Method - له‌ لاتینیدا به‌ ماناكانی پشكنین و تێڕوانین و زانیاری به‌كارهاتووه‌ .

زانستی ڕێباز – Methodology - : به‌ به‌شێك له‌ لۆجیك – منطق - داده‌نرێت . مرۆڤ ده‌مێكه‌ گه‌ڕان و پشكنین و بودواچوونی كردووه‌ بۆ ئه‌و كێشه‌ و گرفت و به‌ربه‌ستانه‌ی هاتۆته‌ ڕێی و هه‌وڵی داوه‌ هۆكار و چاره‌سه‌ریان بۆ بدۆزیته‌وه‌ . زۆر كاتیش گه‌شتۆته‌ ئه‌نجامی دروست و ڕاست و لۆجیكیش . دیاره‌ بۆ ئه‌م كاره‌ش پیویستی به‌ ڕێگه‌ی تایبه‌ت بووه‌ ، كه‌ ئه‌مه‌ش ڕێبازی گه‌ڕان و پشكنینه‌كه‌ی بووه‌ .

ئاشكرایه‌ ڕێبازیش وه‌ك هه‌ر بابه‌تێكی تر له‌ سه‌ره‌تاوه‌ به‌ شێوه‌ی ساده‌ و ساكار بووه‌ و له‌گه‌ڵ ڕۆژگاردا به‌ره‌وپیش چووه . ڕێگای زانستی و تاقیكردنه‌وه‌ی به‌كارهێناوه‌ . هه‌ربۆیه‌ ئه‌نجامه‌كانیش دروستتر و ڕاستر بوون و كارئاسانی بۆ كردووین بۆ چاره‌سه‌ری گرفت و كێشه‌كان و به‌خشینی مه‌عریفه‌ و زانست و به‌رچاو ڕۆشنكردنه‌وه‌ و پتر تێگه‌یشتن له‌ شته‌ نادیاره‌كانی بوون و ژیان .

به‌مشێوه‌یه ڕێباز گه‌شه‌ی كرد تا وای لێهات چه‌ند جۆرێك له‌ ڕێباز ده‌ركه‌وت ، دیاره‌ ئه‌مه‌ش به‌پێی بابه‌ت و زانسته‌ جیاجیاكان ڕێبازیش ده‌گۆڕیت . هه‌ر زانست و بابه‌تێك‌ به‌ پێی سروشتی خۆی ڕێبازێك ده‌خوازێت، ئه‌مه‌ له‌ لایه‌ك له‌ لایه‌كی تره‌وه‌ هه‌ر نووسه‌ر و ئه‌دیبێكیش ڕێبازی تایبه‌ت به‌ خۆی هه‌یه‌ بۆ لێكؤڵینه‌وه‌ و پشكینه‌كانی به‌ مه‌رجێك ڕێبازه‌كه‌ش بۆ بابه‌ته‌كه‌ گ‌ونجاو بێت . هه‌مه‌جۆری ڕێبازیش به‌ڵگه‌ی ده‌وڵه‌مه‌ندبوونی كاره‌كه‌یه‌ . دیاره‌ ئه‌مه‌ش زه‌مینه‌ی له‌باری دروست بوونی رێبازی زانستییه‌ و هاوكات به‌ لۆجیك بوونی ڕێبازه‌ .

مێژووی به‌كارهێنای وشه‌ی ڕێباز :

له‌ سه‌ده‌ی (16)هه‌م بیكۆن - Becom- فه‌یله‌سوفی ئینگلیزی 1561 – 1626 . و له‌ سه‌ده‌ی (17) هه‌م ديكارت - Drcart- ى فه‌یله‌سوفی فه‌ڕه‌نسی 1596 – 1650 . و له‌سه‌ده‌ی (18) هه‌م كانت - Cant- فه‌یله‌سوفی ئه‌ڵمانی شوێنێكی دیاریان هه‌بوو له‌ - Methodology - زانستی ڕێبازدا. توانیان وه‌ك زانستێك بیناسێنن له‌ بواری فه‌لسه‌فی و زانسته‌ڕووته‌كاندا . به‌ڵام له‌ سه‌ده‌ی ( 19 ) هه‌مدا ئه‌و سنووره‌ی به‌زاند و په‌لی هاویشت بۆ زانیاری و زانسته‌كانی تر وه‌ك مێژوو و ئه‌ده‌ب و وه‌ك بابه‌تێكی زانستی مامه‌ڵه‌ی له‌گه‌ڵ كردن .كه‌ پێشتر مامه‌ڵه‌ی له‌و شێوه‌یه‌یان له‌گه‌ڵ نه‌كرابوو . ئه‌وه‌یان سه‌لماند كه‌ ئه‌و دوو بابه‌ته زانستین پێویستیان به‌ ڕێبازی لێكۆڵینه‌وه‌ هه‌یه‌ . به‌ هه‌مان شێوه‌ بۆ زانسته‌ مرۆییه‌كانی تر .

سه‌باره‌ت به‌ ئه‌ده‌ب وه‌ك هه‌ر بابه‌تێكی مرۆیی تر ده‌كرێ وه‌ك بابه‌تێكی زانستی سه‌یر بكرێت ، چونكه‌ ئه‌ده‌ب خاوه‌نی سیما و خه‌سڵه‌ت و یاسا و ڕیسای تایبه‌ت به‌ خۆیه‌تی ، بۆیه‌ ده‌بێت به‌ ڕێبازی زانستی لێكۆڵینه‌وه‌ و پشكنینی بۆ بكرێت تا به‌ شێوه‌ی دروست ئه‌نجامی ڕاستی دیاری بكرێت .‌

لێكۆڵینه‌وه‌ - Research- ) توێژینه‌وه‌ - پشكنین ) : به‌مانی به‌دواچوون و گه‌ڕان به‌ دوای ڕاستی بابه‌تێك و خستنه‌ڕووی دروستی و ڕاستییه‌كانی ئه‌و بابه‌ته‌. یان تاوتوێكردن و قوڵبوونه‌وه‌ له‌ پرسێك یان بابه‌تێك یان كێشه‌ و گرفتێك و گه‌یشتن به‌ ڕاستی و دروستی ئه‌و پرسه‌ و بابه‌ته‌، یان كێشه‌یه‌ .

پرۆسه‌ی لێكؤڵینه‌وه‌ له‌ سه‌ره‌تای كاره‌كه‌وه‌ ده‌ست پێده‌كات تا كۆتایی كاره‌كه‌ و گه‌شتن به‌ چاره‌سه‌ر و ئه‌نجام و پێشنیازه‌كان كۆتایی دێت . دیاره‌ ئه‌م پرۆسه‌یه‌ش به‌ پێی پلان و به‌رنامه‌ و نه‌خشه‌ دێته‌ ئه‌نجام . به‌ سوود بینین له‌ ڕێباز و میتۆدی گونجاو به‌ بابه‌ته‌كه‌ . بۆ نموونه‌ له‌ لێكۆڵینه‌وه‌ی ئه‌ده‌بیدا زۆرجار سوود له‌ ڕێبازی مێژوویی وه‌رده‌گیرێت . یان سوود له‌ كه‌ره‌سته‌ مێژووییه‌كان وه‌رده‌گیرێت بۆ گه‌شتن به‌ ئه‌نجامی دروست ، وه‌ك هۆكارێكی یارمه‌تیده‌ر . ئه‌مانه‌ له‌پاڵ زمان و شێوازی ده‌ربڕین و چنین و دید و فه‌لسه‌فه‌ و لایه‌نی هونه‌ری و جوانكاری ده‌قه‌كه‌ .

سوودو ئامانجی لێكۆڵینه‌وهی زانستی‌ چییه‌ ؟

ساڵانێكی زۆره‌ له‌ جیهاندا و له‌ داموده‌زگاو ڕێكخراوه‌ زانستییه‌كاندا بایه‌خێكی زۆر ده‌درێت به‌ لێكۆڵینه‌وه‌ی زانستی و خه‌رجییه‌كی زۆری بۆ دابین ده‌كرێت . دیاره‌ ئه‌م بایه‌خه‌ش ده‌گه‌ڕێته‌وه‌ بۆسوود و گرنگی ئه‌م بابه‌ته‌ ، كه‌ خۆی له‌ چه‌ند خاڵێكدا ده‌نوێنێ ، له‌وانه‌ :

1. لێكۆڵینه‌وه‌ بنه‌مای پێشكه‌وتنی زانستییه‌ . چاره‌سه‌ری كێشه‌ و گرفته‌كان و داهێنانه‌كان به‌رهه‌می توێژینه‌وه‌ زانستییه‌كانن و ئاكامی ئه‌و هه‌وڵ و ماندووبوونانه‌یه‌ كه‌ لێكۆڵه‌ران ئه‌نجامیان داوه‌ .
2. توێژینه‌وه‌ زانستییه‌كان ده‌بنه‌ هۆكاری گه‌شه‌ پێدانی تواناكانی قوتابییانی بوار و پسپۆڕی تایبه‌تییان و زیاتر تێگه‌یشتنیان له‌ جیا كردنه‌وه‌ ، یان به‌راوردكردنیان له‌گه‌ڵ بابه‌تی هاوشێوه‌ یان نزیكیان .
3. توێژینه‌وه‌ بوارێكی باش ده‌ڕه‌خسێنێت بۆ خودی توێژه‌ره‌‌كه و له‌ ڕێگه‌یه‌وه‌ شاره‌زایی بابه‌تی تر ده‌بێت كه‌ به‌ شێوه‌یه‌ك له‌ شێوه‌كان یان لابه‌لا په‌یوه‌ندی هه‌بێت به‌ بابه‌تی توێژینه‌كه‌وه‌ . ئه‌م بابه‌ته‌ش سوود به‌ خوێنه‌ریش ده‌گه‌یه‌نێ .
4. سوودی ڕێبازی لێكۆڵینه‌وه‌ بۆ ڵێكۆله‌ر ئه‌وه‌یه‌ فێری ده‌كات چۆن پرۆسه‌ی نووسین ده‌ستپێبكات و چۆن كۆتایی پێبینێت و به‌ ئه‌نجامی به‌هێز و دروست و نوێ بگات .
5. كاتی بۆ ده‌گه‌ڕێته‌وه‌ و له‌ لادان و چونه‌ ناو بابه‌تی تره‌وه‌ دووری ده‌خاته‌وه‌ . چڕی و پوختی دوور كه‌وتنه‌وه‌ له‌ ورده‌كاری بێمانا و بێسوود .
6. له‌ نائومێدی و دوودڵی دووری ده‌خاته‌وه‌ و هه‌ست كردن به‌ سه‌ركه‌وتن له‌ كاره‌كه‌یدا .
7. ئه‌نجامی توێژینه‌وه‌ی زانستی یان داهێنانه‌ یان دۆزینه‌وه‌ی شتێكی نادیار یان كۆنه‌ كه‌ ئه‌مانه‌ش سوود به‌ مرۆڤایه‌تی ده‌گه‌یه‌نن .

كه‌سی لێكۆڵه‌ر :

لێكؤله‌ر ئه‌و كه‌سه‌یه‌ كه‌ لێكۆڵینه‌وه‌كه‌ ئاماده‌ ده‌كات . له‌به‌ر ئه‌وه‌ی كاری لێكۆڵینه‌وه‌ كارێكی زانستی گرنگه‌ هه‌ربۆیه‌ ده‌بێت لێكؤڵه‌ر كه‌سێك بێت خاوه‌نی خه‌سڵه‌ت و تایبه‌تمه‌ندێتی خۆی بێت . لێهاتوو كارامه‌ بێت . ئاره‌زووی كاره‌كه‌ی هه‌بێت .

1. شاره‌زایی له‌ بواری لێكؤڵینه‌وه‌كه‌ .
2. حه‌ز و ئاره‌زووی بۆ كاره‌كه‌ .
3. ده‌سه‌ڵاتی به‌سه‌ر كاره‌كه‌دا بشكێ چ له‌ ڕووی مادی و بوجه‌ی كاره‌كه‌وه‌ چ له‌ ڕووی بوونی سه‌رچاوه‌ و تاقیگه‌ ... هتد
4. كه‌سێكی پشوو درێژ و به‌ سه‌بر بێت .
5. گه‌ڕان و پشكنینی ورد و به‌ده‌ستهێنانی سه‌رچاوه‌ی باش .

مه‌رجه‌كانی لێكۆڵینه‌وه‌ی زانستی

ده‌كرێت له‌ دوو ڕووه‌وه‌ سه‌یری لێكۆڵینه‌وه‌ی ئه‌كادیمی بكرێت

یه‌كه‌م : فۆرم دووه‌م : ناوه‌رۆك

یه‌كه‌م : ڕوخسار ( ناونیشان ، دابه‌ش كردنی به‌ش و بڕگه‌كان و گونجانیان له‌گه‌ڵ یه‌كتری ، په‌راوێز و سه‌رچاوه‌كان ، پێشه‌كی و كۆتایی و ئه‌نجام و زمان و شێواز )

ناوه‌رۆك **:** خودی بابه‌ته‌كه‌یه‌ " بابه‌تی لێكؤڵینه‌وه‌ :

قۆناغی یه‌كه‌م و ده‌ستپێكی لێكۆڵینه‌وه‌كه‌یه‌ . هه‌ڵبژاردنی بابه‌ت كارێكی ئاسان نییه‌ و پێویستی به‌ شاره‌زایی و حه‌زو ئاره‌زوو هه‌یه‌ .

كه‌ ده‌بێت ئه‌م مه‌رجانه‌ له‌خۆ بگرێت :

1. بابه‌تێكی نوێ بیت و داهێنانی تیا بكات .
2. كارێك كه‌م و كورت بێت و لیكۆڵینه‌وه‌كه‌ كه‌م و كورتییه‌كانی چاره‌سه‌ر بكات .
3. بابه‌تێك بێت ڕوون نه‌بیت لیكۆڵینه‌وه‌كه ڕوونی كاته‌وه‌ .
4. بابه‌تێكی دوورودرێژ بێت لیكۆڵینه‌وه‌كه كورت و پوختی كات .
5. بابه‌تێكی په‌رت و بڵاو بێت لیكۆڵینه‌وه‌كه كۆی بكاته‌وه‌ .
6. بابه‌تێك ئاڵۆز و تێكه‌ڵ بێت لیكۆڵینه‌وه‌كه‌ ڕێكی بخات .
7. بابه‌تێك هه‌ڵه‌ی تیا كرابێت لیكۆڵینه‌وه‌كه ڕاستی بكاته‌وه‌ .

ناونیشان :

دانانی پلانی لێكۆڵینه‌وه‌